S-666/2012

Mál þetta, sem dómtekið var 27. nóvember síðastliðinn, var höfðað með ákæru ríkissaksóknara, útgefinni 19. september sl., á hendur B-kk-þgf M-kk-þgf Á-kk-þgf, Reykjavík, „fyrir eftirtalin fíkniefnalagabrot framin á árinu 2012:

I.

Stórfellt fíkniefnalagabrot, með því að hafa aðfaranótt fimmtudagsins 26. júlí staðið að innflutningi á 970 töflum með efninu MDMA og 13,26 g af MDMA dufti ætluðu til söludreifingar hér á landi í ágóðaskyni. Fíkniefnin flutti ákærði til Íslands sem farþegi með flugi HCC-904 frá Kaupmannahöfn, falin í botni tösku sem hann hafði meðferðis, en hann var handtekin við komu til Keflavíkurflugvallar.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

II.

Fíkniefnalagabrot, með því að hafa sunnudaginn 29. júlí, í klefa sínum í fangelsinu Litla-Hrauni, Eyrarbakka, þar sem hann sat í gæsluvarðhaldi, haft í vörslum sínum 0,72 g af kannabisefni sem lögreglumenn fundu við leit.

Telst þetta varða við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. laganna, sbr. lög nr. 13/1981 og lög nr. 68/2001, og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verið dæmdur til refsingar og greiðslu sakarkostnaðar.

Þá er þess krafist að framangreind fíkniefni, 970 töflur með efninu MDMA, 13,26 g af MDMA dufti og 0,72 g af kannabisefni sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um sölu og meðferð ávana- og fíkniefna nr. 233/2001, sbr. reglugerð nr. 848/2002.“

Með ákæru, útgefinni 9. október sl. höfðaði lögreglustjórinn á höfuðborgarsvæðinu mál á hendur ákærða, B-kk-þgf M-kk-þgf, fyrir „eftirtalin vopna- og fíkniefnalagabrot, með því að hafa:

1. Laugardaginn 14. janúar 2012, að Háholti 4 í Mosfellsbæ, haft í vörslum sínum haglabyssu af gerðinni Winchester, án þess að hafa skotvopnaleyfi og 1,65 g af tóbaksblönduðu kannabisefni sem lögregla lagði hald á.

Telst brot þetta varða við 1. mgr. 12. gr., sbr. 1. mgr. 36. gr. vopnalaga nr. 16/1998 og 2. gr. sbr. 5. og 6. gr., laga um ávana- og fíkniefni nr. 65/1974, sbr. lög 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Fyrir vopnalagabrot, með því að hafa sunnudaginn 26. júlí 2012, á almanna færi framan við Tryggvagötu 28 í Reykjavík, haft í vörslum sínum hníf, sem lögregla lagði hald á.

Telst þetta varða við 1. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er þess krafist að gerð verði upptæk ofangreindur hnífur og haglabyssa sem hald var lagt á, sbr. 1. mgr. 37. gr. vopnalaga nr. 16/1998.“

Ákærði hefur fyrir dómi skýlaust játað að hafa framið brot þau sem honum eru gefin að sök í ákærunum og er játning hans studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin sem eru réttilega færð til refsiákvæða í ákærunum. Það athugast að samkvæmt gögnum málsins lagði lögreglan hald á hníf í vörslum ákærða sunnudaginn 26. ágúst 2012 en ekki 26. júlí eins og segir í 2. lið ákæru frá 9. október síðastliðnum.

Ákærði er fæddur í júlí 1984. Hann á óslitinn sakaferil frá árinu 2001 er hann var dæmdur í þriggja mánaða skilorðsbundið fangelsi fyrir þjófnað. Þá var hann dæmdur 1. júní 2001 í 12 mánaða skilorðsbundið fangelsi fyrir rán. Með dómi 24. júní 2002 var ákærði aftur dæmdur í 12 mánaða skilorðsbundið fangelsi fyrir brot gegn 1. mgr. 217. gr., 1. mgr. 257. gr. almennra hegningarlaga og fíkniefnabrot. Þá var ákærði dæmdur 15. júlí 2002 í fjórtán mánaða skilorðsbundið fangelsi fyrir brot gegn 1. mgr. 217. gr. almennra hegningarlaga. Ákærði var dæmdur til sektargreiðslu 26. nóvember 2002 fyrir umferðarlagabrot og sviptur ökurétti í þrjá mánuði. Þá hlaut hann 18 mánaða fangelsi, þar af voru 15 mánuðir skilorðsbundnir, með dómi 9. apríl 2003 fyrir fíkniefnabrot, vopnalagabrot, hylmingu og þjófnað. Hinn 3. október 2003 var ákærði dæmdur í 15 mánaða fangelsi, þar af voru 12 mánuðir skilorðsbundnir, fyrir fíkniefnabrot og var skilorðshluti dómsins frá 9. apríl 2003 þá dæmdur upp. Ákærða var með dómi 15. október 2004 gert að greiða sekt fyrir umferðarlagabrot og var hann þá jafnframt sviptur ökurétti í 3 mánuði. Með dómi Hæstaréttar 28. október 2004 var ákærði dæmdur í 12 mánaða fangelsi fyrir þjófnað og fíkniefnabrot og var þá skilorðshluti dómsins frá 3. október 2003 tekinn upp og dæmdur með. Með dómi 3. nóvember 2004 var ákærði sakfelldur fyrir fíkniefnabrot, en honum var þá ekki gerð sérstök refsing og 9. nóvember 2004 gekkst hann undir sektargreiðslu vegna fíkniefnabrots. Hinn 18. nóvember 2004 var ákærði dæmdur til sektargreiðslu vegna umferðarlagabrota og var þá jafnframt sviptur ökurétti í 4 mánuði og 5. janúar 2005 gekkst hann undir sektargreiðslu vegna fíkniefnabrots. Hinn 4. mars 2005 var ákærði dæmdur í 45 daga fangelsi fyrir hylmingu og vopnalagabrot. Hinn 16. apríl 2007 var hann dæmdur í 15 mánaða fangelsi fyrir brot gegn 4. mgr. 220. gr. almennra hegningarlaga. Hinn 28. júní 2007 var ákærði dæmdur í 6 mánaða fangelsi fyrir skjalabrot, fjársvik, nytjastuld, fíkniefnabrot og umferðarlagabrot og sviptur ökurétti í 4 mánuði. Hann var 1. nóvember sama ár dæmdur í 9 mánaða fangelsi fyrir fíkniefnabrot. Hinn 23. júní 2008 var ákærði dæmdur í 2 mánaða fangelsi fyrir þjófnað, hylmingu, gripdeild, nytjastuld, umferðarlagabrot, fíkniefnabrot og vopnalagabrot og jafnframt sviptur ökurétti í 3 mánuði. Hinn 6. mars 2009 hlaut hann 4 mánaða fangelsisdóm fyrir líkamsárás, gripdeild og frelsissviptingu. Hann var 22. október 2009 dæmdur í 2 mánaða fangelsi fyrir fíkniefnabrot. Þá gekkst hann 27. janúar 2010 undir sektargerð vegna umferðarlagabrota. Hinn 9. febrúar 2010 var ákærði dæmdur í mánaðar langt fangelsi fyrir fíkniefnabrot og brot gegn lögum um fullnustu refsingar. Þá gekkst hann tvívegis undir sektargerð á árinu 2011 fyrir umferðarlagabrot og fíkniefnabrot og einu sinni á árinu 2012 fyrir fíkniefnalagabrot. Hann var dæmdur í 12 mánaða fangelsi 24. apríl 2012 fyrir umferðar- og fíkniefnalagabrot.

Refsing ákærða verður tiltekin samkvæmt reglum 77. og 78. gr. almennra hegningarlaga. Þá verður að hafa í huga að hann er vanaafbrotamaður. Til málsbóta er að hann játaði brot sín greiðlega hjá lögreglu og fyrir dómi. Samkvæmt þessu er refsing ákærða hæfilega ákveðin fangelsi í 18 mánuði, en til frádráttar skal koma gæsluvarðahaldsvist hans eins og í dómsorði segir.

Ákærði hefur samþykkt upptökukröfur í ákærunum og verður orðið við þeim eins og í dómsorði segir.

Loks verður ákærði dæmdur til að greiða sakarkostnað og málsvarnarlaun verjanda síns með virðisaukaskatti eins og í dómsorði segir.

A-kk-nf Í-kk-nf héraðsdómari, kveður upp dóm þennan.

D ó m s o r ð :

Ákærði, B-kk-nf M-kk-nf Á-kk-nf, sæti fangelsi í 18 mánuði en til frádráttar skal koma gæsluvarðhaldsvist hans frá 26. júlí til 9. ágúst 2012.

Upptækt skal vera 970 töflur með efninu MDMA, 13,26 g af MDMA-dufti og 0,72 g af kannabisefni, 1,65 g af tóbaksblönduðu kannabisefni, Winchester haglabyssa og hnífur, sem hald var lagt á við rannsókn málsins.

Ákærði greiði 206.273 krónur í sakarkostnað og málsvarnarlaun skipaðs verjanda síns, B-kk-ef J-kk-ef, hrl., 411.335 krónur.

A-kk-nf Í-kk-nf